Imtella' Awwissu 23, 2021 - Aġġornata 23 Ta' Awwissu, 2021 5:35pm Kumpanija lokali li taħdem l-għamara fl-aħħar snin kompliet tinvesti u tkabbar l-operat tagħha. Permezz ta' skema tal-Malta Enterprise, il-kumpanija Saw Ltd għamlet investiment ta' €9 miljun biex fi kliem id-direttur tal-kumpanija tkun tista' tikkompeti anke ma' swieq barranin. Il-kumpanija li taħdem l-għamara, Saw Ltd, twaqqfet 30 sena ilu minn persuna waħda u llum il-ġurnata timpjega 70 persuna. Id-Direttur ta' Saw Ltd, Mark Cassar qal li fl-aħħar snin il-kumpanija ħasset il-bżonn li tkabbar l-operat tagħha u hu għalhekk li kabbret anke l-post minn fejn taħdem l-għamara b'3,500 metru kwadru. Qal li permezz tal-investment aid tal-Malta Enterprise, Saw Ltd investiet f'magni u teknoloġiji ġodda u iktar minn kollox investiet f'iżjed riżorsi umani. Qal li dan l-investiment li ammonta għal €9 miljun sar b'għaqal. "Aħna dejjem rajna li ninvestu f'teknoloġija li nkunu f'level playing field anke ma' swieq barranin. Dan l-investiment huwa f'konformità ma' dak li l-industrija qed tagħmel illum-il ġurnata. Ma stajniex nagħmlu dan l-investiment li kieku ma kinitx għall-għajnuna li rċevejna tal-Malta Enterprise. Malta Enterprise għenitna sabiex dan l-investiment ikollu ritorn li jagħmel sens. Mingħajr l-għajnuna tal-ME kien ikun impossibbli li nagħmlu dan l-investiment weħidna", qal id-direttur tal-kumpanija Mark Cassar. Fi żjara li għamlet lill-kumpanija Saw Ltd, il-Ministru għall-Enerġija, l-Intrapriża u l-Iżvilupp Sostenibbli Miriam Dalli qalet li l-iskema tal-Malta Enterprise ssarrfet f'opportunità li biha n-negozju ta' din il-familja kiber. Qalet li dan hu eżempju ċar li s-settur tal-manifattura f'pajjiżna hu reżiljenti. "Qed naraw sens imprenditorjali ħafna fost negozji Maltin u bħala Malta Enterprise u anke bħala Gvern irridu nkomplu nsostnu dak is-sens imprenditorjali. L-esperjenza tal-lum li rajna hija ħolma li bdiet minn garaxx fil-Għargħur, baqgħet tikber u n-negozju tal-familja kiber f'entità ferm akbar li llum timpjega 70 ruħ. Huma dawn in-negozji li bħala Gvern irridu nkomplu nsostnu", qalet il-Ministru Dalli. Il-Ministru Miriam Dalli qalet li l-Malta Enterprise għandha ħafna skemi bħal dawn li bihom il-Gvern qed jara li jinvesti f'sistemi sostenibbli li jrid li l-pajjiż ikollu negozji li jrendu, impjiegi ta' kwalità, iżda fl-istess waqt li jkunu mexjin fit-triq tas-sostenibbiltà.